《杂咏 其六》
清代·李重华

闲人喜种花，劳者艺其粟。种花春已荣，艺粟晚而熟。

方当游赏时，贱腹而贵目。岂知收获候，贵贱有翻覆。

翩翩轻薄儿，早岁惊华毂。兀兀老著书，英名重渠禄。

作者简介：清江苏吴县人，字实君，号玉洲。李寅子。雍正二年进士，官编修。工诗。生平游踪，历巴蜀，过秦、汉、唐之故都，望终南、武关之形胜，登泰山，谒孔林，登临凭吊，发而为诗，颇得江山之助。有《三经附义》、《贞一斋集》。